**Apkaimju iniciatīvu līdzdalības un piederības veicināšanas projektu konkursa 2024. gada 2. uzsaukuma rezultāti**

Rīgas pilsētas Apkaimju iedzīvotāju centrs izsludināja projektu konkursu apkaimju iniciatīvu un piederības sajūtas veicināšanai ar mērķi aktualizēt un veicināt Rīgas iedzīvotāju pilsonisko līdzdalību, kā arī izglītot un informēt iedzīvotājus par šo tēmu, tai skaitā veicināt brīvprātīgo darbu un piederības sajūtu savai apkaimei, pilsētai un valstij.

Pašvaldība vēlas aktivizēt apkaimju kustību kā vienu no iedzīvotāju pašorganizācijas veidiem, lai veiktu vietējās kopienas interešu aizstāvēšanu, izzinātu iedzīvotāju problēmas un meklētu risinājumus savstarpējā iedzīvotāju un pašvaldības sadarbībā, kā arī nodrošinātu iedzīvotāju personisko līdzdalību kopienas dzīves vides uzlabošanā.

Konkursa 2. uzsaukumā tika iesniegti 18 projektu pieteikumi par kopējo pieprasīto summu **57 988,30 EUR**.

Konkursa rezultātā finansiāls **atbalsts piešķirts 8 projektiem** par kopējo summu **25 845,25 EUR**.

Konkursā iesniegtajos projektos ietverti apkaimes iedzīvotāju forumi, sporta un kultūras pasākumi, filmu vakari, patriotiskās nedēļas pasākumi, pārgājieni un vakari kultūras mantojuma izzināšanai, apkaimes mājas lapas izveide un dažādi kopābūšanas un koprades pasākumi: “dārznieku brokastis”, apkaimes dārziņu vakariņas un dārza mēbeļu veidošanas darbnīca.

|  |  |  |  |  |  |
| --- | --- | --- | --- | --- | --- |
| **N. p. k.** | **Biedrība** | **Projekta nosaukums** | **Pašvaldības piešķirtais finansējums, EUR** | **Projekta īstenošanas laiks** | **Projekta īss apraksts** |
| 1. | Sarkandaugavas attīstības biedrība | "Kultūras pasākumi Sarkandaugavā 2024" | 3500 | 15.08.2024-31.12.2024 | “Kultūras pasākumi Sarkandaugavā 2024” veltīti četrām kultūras kategorijām: sportam, dejai, mūzikai un mākslai. Šis pasākumu cikls paredzēts visu apkaimes iedzīvotāju interešu grupām, būs dažādu sociālo grupu iekļaujošs, kopienas atmosfēru veidojošs, garīgi uzlādējošs. Pasākumi dos iespēju kvalitatīvi atpūsties, piedaloties visos vai tikai interesējošo tēmu pasākumos. |
| 2. | Biedrība “Jaunciema attīstības biedrība” | "Jaunciema patriotiskais rudens" | 3296,14 | 20.08.2024-06.12.2024 | Lai stiprinātu iedzīvotāju piederības sajūtu Jaunciemam un nostiprinātu aizsāktās tradīcijas, ir iecere rīkot divus pasākumus 2024. gada rudenī – Jaunciema dārzniekiem veltītu sanākšanu Jaunciema kultūras pirts laukumā septembrī un kopīgu svētku vakaru, kas veltīts Lāčplēša dienai novembrī.“Dārznieku brokastīs” jeb kopīgajā sanākšanā apkaimes iedzīvotājiem, kuriem interesē dārzkopība, cilvēki mainīsies ar stādiem, dalīsies ar pieredzi un iepazīsies. Tiks organizēts arī Jaunciema ražas svētki, kur cilvēki dalās ar vasaras laikā izaudzēto un noklausās meistarklasi par kādu dārzniekiem aktuālu tēmu.Valsts svētku nedēļā sākot no 11.11.-18.11. tiks uzstādīts svētku stends, kurā iedzīvotājus aicināsim novietot svecītes. Papildus tam, Lāčplēša dienas vakarā organizēsim svētku pasākumu, kura ietvaros plānojam koncertu, patriotiskās noskaņās, laukumā pie svētku stenda. Arī šogad koncerta norises vietā tiks iekļauta vizuāla gaismas instalācija jeb “Staro Jaunciems”. |
| 3. | Biedrība "Lucavsala" | "Kopienas dizains" | 3325 | 01.08.2024-01.10.2024 | Projekta ietvaros paredzēts trīs satikšanos cikls Lucavsalas kopienas dārzā. Pasākumu ciklu veido 3 notikumi: dārza mēbeļu veidošanas darbnīca; publiskā diskusija par kopienas dārzu pieredzes atšķirībām un mazdārziņu kultūras aktualitāti urbānā kontekstā, kā arī Lucavsalas pieredzes specifiku un tematisks brīvdabas kino vakars; apkaimes dārziņu vakariņas. Cikla uzbūve balstīta prakses (darbnīcas ietvaros) mijiedarbē ar teorētisko daļu (pieredzes apmaiņā un tās konstruktīvā salīdzinājumā), kā arī apkaimes pārstāvju attiecību veidošanas veicināšanā, nodrošinot brīvu, nepiespiestu gaisotni, kurā pievērsties kopīgām interesēm, apkārtnei aktuāliem problēmjautājumiem un to apspriedei. Cikla noslēdzošais pasākums - dārziņu vakariņas - savukārt paredz tiešu mijiedarbi starp cilvēkiem, kas saistīti ar vietējiem dārziņiem, attīstot kopienas izjūtas veidošanos un tās tālāku pilnveidi pēc projekta noslēguma. |
| 4. | Rīgas Dārziņu iedzīvotāju biedrība | "Lāčplēša dienas Lāpu gājiens Dārziņos" | 2380 | 15.09.2024-15.12.2024 | Lai veicinātu iedzīvotāju pilsonisko piederību Latvijai, savas valsts un apkaimes vēstures zināšanas un vairotu patriotisku pašapziņu visa vecuma iedzīvotājos, tiks organizēts jau trešais Lāčplēša dienas lāpu gājiens Dārziņos.Plānots pulcēties Daugavmalā - Kudojara parkā, kur notiks svinīgas uzrunas un pēc tam ar iedegtām lāpām, dziedot patriotiskas dziesmas, gājiena dalībnieki dosies uz Kapsila kapsētu, kur apglabāti Pirmā pasaules kara un Brīvības cīņās kritušie karavīri, kuri karojuši Daugavas krastos. Kapsētā tiks godināti kritušie ar piemiņas svecītēm un ziediem. Gājiens noslēgsies apkaimes parkā, kur sasildoties ar siltu tēju, iedzīvotāji varēs baudīt muzikālu priekšnesumu un klausīties vietējo iedzīvotāju atmiņu stāstus par tā laika notikumiem Dārziņos. |
| 5. | Biedrība "Vecdaugavieši | "Vecdaugavas daudzināšana" | 3500 | 01.08.2024-30.11.2024 | Projekts **“Vecdaugavas daudzināšana”** ir turpinājums projektam “Vecdaugavā var atrast sevi”, jo vienā projektā nevar apgūt apkaimē visu, kas saistīts ar seno un interesanto vēsturi, dabas bagātībām, iepazīties ar cilvēkiem, kas ir šīs vietas neatņemama sastāvdaļa. Vecdaugava kā vieta Rīgā joprojām nav pilnīgi apzināta arī kā atpūtas vieta rīdziniekiem. Iecere ir turpināt kopīgo vērtību apzināšanu **-** apkaimes vēstures, dabas iepazīšanu, tādejādi palīdzot izprast arī šodienas realitāti un iespējamās problēmas. Pēc projekta “Vecdaugavā var atrast sevi” realizācijas esam sapratuši, ka mūsu organizētie pasākumi ir ļoti nepieciešami ne tikai kā piederības izjūtas vairošanas pasākumi apkaimes iedzīvotājiem, bet arī garīgā, emocionālā un fiziskā līdzsvara atgūšanai un kopienas gara stiprināšanai. Projektā “Vecdaugavas daudzināšana” ir ieplānoti pārsvarā tie pasākumi, kurus projekta dalībnieki pozitīvi novērtēja un izteica lūgumu turpināt. Projekta mērķis ir daudzināt to, kas ir sākts iepazīt, meklēt jaunus faktus un interesantas vēsturiskas liecības par apkaimes vēsturi un dabu, ļaujot apkaimes iedzīvotājiem pašiem līdzdarboties un iesaistīties. |
| 6. | Biedrība "Grīziņkalna apkaimes biedrība" | "Grīziņkalna apkaimes svētki" | 3111,25 | 01.08.2024-20.09.2024 | Pasākums “Kino nakts parkā” turpina 2023. gada vasarā aizsākto Grīziņkalna svētku kino vakara tradīciju. Pasākumu paredzēts papildināt ar ēdinātāja piedalīšanos. Norises vieta - Grīziņkalna parka dienvidu nogāze. Parka nogāzē plānota skatītāju zona (sēdēšana uz līdzi paņemtām sedziņām) un pats “baltais ekrāns” lejā pie gājēju celiņa. Iedzīvotāji bez maksas varēs noskatīties īpaši izvēlētas filmas. |
| 7. | Biedrība Rītabuļļi | "Buļļu apkaimes iedzīvotāju sporta spēles, forums un apkaimes centra vizuālās vīzijas izveide" | 3470 | 07.08.2024-31.10.2024 | Pirmā plaša mēroga apkaimes iedzīvotāju kopā pulcēšana, kopējās aktivitātes, tīklošanās, biedrības pilnsapulces organizēšana, forums ar pašvaldības departamentu un iestāžu pārstāvju dalību. Projekta virsmērķis ir apkopot un iesaistīt jaunos apkaimes iedzīvotājus vietējo iniciatīvu īstenošana, aktīvi iesaistot kopējā projektā par definētā apkaimes centra sakārtošanu, radīt un vienoties par kopīgo vīziju. Tā tiks vizualizēta un publicēta jaunizveidotajā interneta platformā, kurai kalpos par apkaimes komunikācijas platformu. |
| 8. | Biedrība “Sportam un Kultūrai” | "Pazust Mangaļsalā 2024" | 3262,86 | 02.08.2024-30.09.2024 | Mangaļsala ir Rīgas pilsētas apkaime Ziemeļu rajonā un pussala. Mangaļsalas apkaime atrodas Rīgas ziemeļu daļā starp Daugavas ieteku Rīgas līcī un Vecdaugavu. ‘Projekta ietvaros tiks piedāvāts doties iepazīt Mangaļsalu ar vēstures un ģeogrāfijas iepazīšanu un Latvijas armijas būvēta bunkura apskati. Te varēs uzzināt interesantus faktus par Mangaļsalas militāro nozīmi pēdējo trīssimt gadu laiku, apskatīsiet nogrimušo kuģi Lady Cotlin, Austrumu molu, cara akmeņus un dažus Daugavai vistuvāk esošos nocietinājumus. Pārgājiena noslēgumā dosimies iepazīt salas vidienē esošos mežus un dosimies līdz pat bijušā zvejas kolhoza ciematiņam, kur dzīvo vairums no salas iemītniekiem. Pēc pārgājiena piedāvāsim svētku noskaņā pavadīt vasaras pēdējās brīvdienas ar muzikāliem priekšnesumiem, izklaidēm bērniem un vecākiem.  |